Diari Oficial de la Generalitat Valenciana


Sumari del DOGV 6643, del 03-11-2011 (2011/11450)

Notificació de la resolució desestimatòria dictada en l'expedient número CG-0118/10.
------------------------------------------------------------------------------------

### Dades del document

Número de DOGV
:   6643

Data del DOGV
:   03-11-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/11244


Organisme emissor
:   Agència Valenciana del Turisme

Tipus de document
:   Anunci

Notificació de la resolució desestimatòria dictada en l'expedient número CG-0118/10. [2011/11330]  
Per no haver sigut possible notificar de manera personal i directa a la interessada la resolució de la consellera de Turisme, Cultura i Esport i presidenta de l'Agència Valenciana del Turisme de data 28 de juliol de 2011, que desestimava el recurs d'alçada interposat per Elena Shikhaleva, recaiguda en l'expedient CG-0118/10, es publica en el Diari Oficial de la Comunitat Valenciana als efectes del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
València, 20 d'octubre de 2011.- La cap de l'Àrea de Producte: Isabel Palafox Gámir.  
  
  
Amb data 28 de juliol de 2011, la consellera de Turisme, Cultura i Esport i presidenta de l'Agència Valenciana del Turisme ha dictat la següent  
  
Resolució del recurs d'alçada  
«Vist el recurs d'alçada interposat per Elena Shikhaleva contra la Resolució de la directora de l'Agència Valenciana del Turisme de data 22 de juny de 2011, d'habilitació de guies de turisme de la Comunitat Valenciana i ampliació d'idiomes per a guies ja habilitats, convocades per la Resolució de 25 d'octubre de 2010.  
  
Fets  
  
Primer. La directora de l'Agència Valenciana del Turisme, en la Resolució de 22 de juny de 2011, va resoldre aprovar la llista definitiva d'admesos i exclosos a les proves per a l'habilitació de guies de turisme de la Comunitat Valenciana i ampliació d'idiomes, convocades per la Resolució de 25 d'octubre de 2010. En la llista d'exclosos es trobava, entre altres, Elena Shikhaleva.  
Segon. Contra la Resolució de 22 de juny de 2011, Elena Shikhaleva va presentar un escrit, que en virtut del que establix l'article 110.2 de la Llei 30/1992, de 26 de novembre, haurà de considerar-se recurs d'alçada, en el qual exposava les al·legacions que a continuació, de forma succinta, s'exposen:  
Que en l'últim paràgraf de l'apartat 2.1.c) de la convocatòria està clarament escrit que els aspirants que no són espanyols, per a realitzar estes proves, han d'acreditar el domini B1 castellà o valencià, per la qual cosa se suposa que les persones amb este nivell no tindran cap problema per a realitzar estes proves.  
Que la recurrent té exactament el nivell B1 i està acreditat per una EOI, però les preguntes del test de la segona part estaven formulades en un nivell molt natiu i molt culte, amb frases i paraules que no corresponien a este nivell, per la qual cosa ells, amb nivell B1, no van tindre possibilitats d'entendre-les ni el temps suficient per a corregir-les i per això han suspés.  
Que segons el Marc Comú Europeu de Referència per a les Llengües, el nivell B1 s'adquirix quan l'estudiant és capaç de comprendre els punts principals de textos clars i en llengua estàndard si es tracten sobre qüestions que els són conegudes, ja siga en situacions de treball, d'estudi o d'oci; quan sap desenrotllar-se en la major part de les situacions que poden sorgir durant un viatge per zones on s'utilitza la llengua; quan és capaç de produir textos senzills i coherents sobre temes que li són familiars o en els quals té un interés personal, i quan pot descriure experiències, esdeveniments, desitjos i aspiracions, així com justificar breument les seues opinions o explicar els seus plans.  
  
Que ja que les frases i les paraules de les preguntes del test no es corresponien amb el nivell requerit en la convocatòria, considera que no tenen les mateixes possibilitats de realitzar el test que la resta dels aspirants, i li agradaria que s'ajustara el nivell d'expressió del test de l'examen amb el nivell dels requisits exigits per al B1 de la convocatòria de guies 2010.  
  
Fonaments jurídics  
  
Primer. La competència per a resoldre la té la consellera de Turisme, Cultura i Esport, en la seua condició de presidenta de l'Agència Valenciana del Turisme, en virtut del que establix l'article 5, apartat dos.i) del Decret 209/2004, de 8 d'octubre, del Govern Valencià, pel qual s'aprova el Reglament de l'Agència Valenciana del Turisme.  
  
  
Segon. La Resolució de 25 d'octubre de 2010, de la secretària autonòmica de Turisme, en qualitat de directora de l'Agència Valenciana del Turisme, per la qual es convoquen les proves d'habilitació de guia de turisme de la Comunitat Valenciana i d'ampliació d'idiomes per als guies ja habilitats.   
  
Tercer. Amb data 17 de novembre de 2010, va tindre entrada en el Registre General de l'Agència Valenciana del Turisme, dins del termini de presentació establit en la convocatòria, la sol·licitud d'Elena Shikhaleva, qui per Resolució de 14 de febrer de 2011, de la directora de l'Agència Valenciana del Turisme, va ser admesa en les proves amb els idiomes rus i castellà convalidats segons els nivells i formes d'acreditació establits en la convocatòria i, per tant, declarada exempta de la realització de la primera part de les proves, prova d'idiomes. Segons el que establix el punt 2.1 de la convocatòria:  
  
Rus. La interessada queda exclosa de realitzar la prova d'idiomes corresponent a la llengua oficial del seu país d'origen, acreditant la seua nacionalitat russa.  
Castellà o valencià. La interessada queda exclosa de realitzar la prova d'idiomes corresponent a una d'estes llengües aportant el certificat de l'Escola Oficial d'Idiomes de València CNI, corresponent a un B1 del Marc Comú Europeu de Referència de les Llengües.  
  
Per l'Acord de 12 de maig de 2011, del tribunal encarregat de la realització de les proves nomenat per la Resolució de 29 de març de 2011, de la directora de l'Agència Valenciana del Turisme, Elena Shikhaleva va ser convocada a la realització de la segona part de les proves (prova escrita i prova oral).  
Per l'Acord d'1 de juny de 2011 del mencionat tribunal, i de conformitat amb el que establix el punt 10.3 de la convocatòria, una vegada realitzada i valorada la segona part de les proves, es va publicar la llista provisional d'aspirants declarats aptes, on Elena Shikhaleva apareix declarada com a no apta, atenent els següents resultats obtinguts en cada una de les dos fases de la segona prova, així com el que establix el punt 10 de la convocatòria pel que fa a la valoració de les proves:  
  
1a fase, prova escrita tipus test. L'aspirant obté un total d'1,27 punts sobre 6, i no obté el mínim de 3 punts que establix el punt 10.1 de la convocatòria per a la superació de la prova.  
2a fase, prova oral. L'aspirant obté un total de 3,5 punts sobre 4, i obté el mínim de 2 punts que establix l'apartat 10.1 de la convocatòria per a la superació de la prova.  
Així mateix, l'acord del tribunal anteriorment mencionat, segons el que establix el punt 10.3 de la convocatòria, determinava que en el termini de 10 dies hàbils els participants podien instar la revisió dels seus exercicis per mitjà d'un escrit dirigit al tribunal de la convocatòria, especificant les raons que motivaven la seua sol·licitud de revisió.  
  
Amb data entrada en el Registre General de l'Agència Valenciana del Turisme de 2 de juny, número 4591, dins del termini establit amb este fi, la interessada va presentar un escrit pel qual sol·licitava la revisió de l'examen tipus test, prova escrita.  
El tribunal responsable de les proves va convocar la interessada a la revisió de l'examen, que va tindre lloc el passat 20 de juny de 2011. Durant la sessió, el tribunal va atendre totes les qüestions plantejades per Elena Shikhaleva respecte a la segona part de les proves i, concretament, va explicar la nota obtinguda en la prova escrita tipus test, mostrant el full de respostes a la interessada, on figura la nota obtinguda, 1,27 punts sobre 6, i en la qual s'aprecia, a més, que la interessada no va ombrejar correctament algunes caselles del full de resposta, per la qual cosa la correcció automàtica amb lector òptic no va tindre en compte alguna de les respostes correctes. No obstant això, el tribunal va procedir a la correcció manual de la plantilla i va comprovar que, salvant l'error d'ombreig de les respostes, s'obtenia una nota de 2,42 punts sobre 6, que és també insuficient per a aconseguir el mínim de 3 punts necessaris per a superar la prova.  
Una vegada realitzades les revisions, el tribunal va redactar la llista definitiva de candidats declarats aptes, en la qual, per tot el que s'ha assenyalat anteriorment, no figura la interessada. La llista va ser aprovada per la Resolució de la directora de l'Agència Valenciana del Turisme de 22 de juny de 2011, i publicada en la mateixa data en les dependències i mitjans electrònics establits per la convocatòria.  
Amb data entrada en el Registre General de l'Agència Valenciana del Turisme de 28 de juny de 2011, número 5314, es va rebre un escrit d'Elena Shikhaleva en què manifesta el seu desacord amb el nivell de llengua castellana utilitzat en la redacció de la prova escrita tipus test, al·legant que no es correspon amb el nivell B1 del Marc Comú Europeu de Referència per a les Llegües que exigix la convocatòria com a requisit per a participar en les proves als aspirants que no siguen espanyols d'origen, o nacionals d'origen d'un país de parla hispana.  
  
Respecte a l'argument esgrimit per la interessada amb relació al nivell lingüístic, el Reglament Regulador de la Professió de Guia de Turisme en l'àmbit de la Comunitat Valenciana, establit en el Decret 62/1996, de 25 de març, del Govern Valencià, determina en l'article 9 com a requisit que han de reunir les persones físiques per a accedir a les proves d'habilitació de guia de turisme que s'organitzen en la Comunitat Valenciana, entre altres, "c) Acreditar el domini d'una llengua estrangera, a més del d'una de les oficials de la Comunitat Valenciana."  
  
La convocatòria de les proves determina en el punt segon com a requisit dels aspirants, entre altres, "c) Acreditar el domini d'una llengua estrangera, nivell B1 del Marc Comú Europeu de Referència per a les Llengües, a més del d'una de les oficials de la Comunitat Valenciana" [?] "Els aspirants que no siguen espanyols d'origen, o nacionals d'origen d'un país de parla hispana, i que no puguen acreditar el domini nivell B1 del Marc Comú Europeu de Referència per a les Llengües de qualsevol dels dos idiomes oficials de la Comunitat Valenciana, hauran de realitzar les corresponents proves de coneixements".  
  
En este sentit, convé aclarir que la convocatòria, establint el nivell B1, té vocació de determinar un llindar mínim de coneixement d'una de les llegües oficials de la Comunitat Valenciana, per a la participació en unes proves el fi últim de les quals és l'habilitació de professionals per a l'exercici de l'activitat de guia de turisme en l'àmbit autonòmic. En cap cas s'entén que este nivell s'aplicarà a les llengües en què es desenrotlla el procediment, que són el castellà i el valencià.  
  
La interessada no ha mostrat dificultat al llarg de les proves en la comprensió i expressió verbal, com va ser el cas de la prova oral o la mateixa entrevista de revisió d'examen amb el Tribunal.  
Quant a la prova tipus test, cal assenyalar que, per la seua mateixa naturalesa, es van utilitzar frases curtes i de construcció senzilla. No obstant això, és obvi que es va fer ús de vocabulari especialitzat per a comprovar els coneixements requerits per a l'exercici de la professió de guia de turisme de la Comunitat Valenciana. Tot això a criteri del tribunal.  
Així mateix, tenen idèntics drets tots els aspirants que superen la prova, independentment de la nota obtinguda. Per això, han sigut declarats aptes en el test tots aquells amb una nota entre 3,1 i 6. Este interval de puntuacions pareix prou ampli per a donar opció a persones que en el seu moment hagueren pogut tindre dificultat de comprensió d'alguna pregunta per l'idioma.  
Per això, tenint en compte la revisió de l'examen realitzada pel tribunal junt amb la interessada, així com el que s'ha exposat en relació amb el del nivell lingüístic utilitzat en la prova escrita tipus test, i d'acord amb l'informe de la secretària del tribunal de data 27 de juliol de 2011, és procedent desestimar el recurs d'alçada formulat i confirmar la resolució recorreguda en tots els seus termes.  
  
Resolució  
  
En virtut del que disposa el Decret 209/2004, de 8 d'octubre, pel qual s'aprova el Reglament de l'Agència Valenciana del Turisme (DOGV de 13 d'octubre de 2004), i l'article 4 del Decret/123 2007, de 27 de juliol, pel qual s'aprova el Reglament Orgànic i Funcional de la Conselleria de Turisme, resolc desestimar el recurs d'alçada interposat per Elena Shikhaleva contra la Resolució de la directora de l'Agència Valenciana del Turisme de data 22 de juny de 2011, i confirmar-la en tots els seus extrems.  
  
Contra la present resolució, que posa fi a la via administrativa, podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà de la recepció, d'acord amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 28 de juliol de 2011.- La consellera de Turisme, Cultura i Esport i presidenta de l'Agència Valenciana del Turisme: Lola Johnson Sastre.»